Jeenbekov: Tinchlik-barqarorlik birinchi o'rinda 
"Biz vaziyat izdan chiqib ketmasligi uchun nimaiki chora ko'ra olsak, qilayapmiz", - deydi Jeenbekov video murojaatida. "Davlat tinchligi va jamiyat barqarorligi har qanday deputat mandatidan ustun". 
Xavfsizlik kuchlari kecha shahar markazida yig'ilgan odamlarni tarqatib yuborish uchun ko'zni yoshlantiruvchi gaz qo'llagan. To'polonlarda o'nlab odamlar jarohatlangan. 6-oktabr kuni Prezident Sooronboy Jeenbekov noma'lum maskandan turib, xalqqa murojaat qilib, vaziyat nazorat ostida ekanini aytgan. Namoyishchilar, muxolifatchilar, saylov natijalaridan norozi va ularning bekor qilinishini talab qilmoqda. Prezident deydiki, qonunni buzganlar javobgarlikka tortiladi. 4-oktabrda o'tgan parlament saylovlari yuzasidan shikoyatlar birma-bir ko'rib chiqiladi, deydi Jeenbekov. U Markaziy saylov komissiyasiga, zarur bo'lsa, ya'ni bu organ jarayon adolatsiz o'tgan deya xulosa qilsa, natijani bekor qilishni taklif qilgan. Saylovda hukumatga yaqin partiyalar eng ko'p ovoz olgan. Jami 16 partiya ishtirok etgan. Prezident Jeenbekov ularning liderlarini muzokaraga chaqirgan. Tinchlik va barqarorlikni ta'minlash - asosiy maqsad, deya eslatmoqda davlat rahbari. "Saylov natijasini bahona qilib, ayrim siyosiy kuchlar xalqning xotirjamligini va jamoat tartibini qo'pol tarzda buzdi",- deydi Jeenbekov. "Ular huquq-tartibot organlariga hujum qilishgan, tibbiy xodimlarni kaltaklashgan va davlat imoratlariga qattiq zarar yetkazishgan". Prezident ichki ishlar va xavfsizlik kuchlariga o't ochmaslik, qon to'kmaslik va biror fuqaroga biror jihatdan ziyon yetkasmaslikni buyurgan. "Biz vaziyat izdan chiqib ketmasligi uchun nimaiki chora ko'ra olsak, qilayapmiz", - deydi Jeenbekov video murojaatida. "Davlat tinchligi va jamiyat barqarorligi har qanday deputat mandatidan ustun". Bishkek markazida bugun yana mitinglar o'tmoqda, shuningdek, boshqa hududlada ham odamlar to'planayotgani ma'lum, xususan janubiy shahar O'shda.